ఎస్‌బీఐకి మొండి బకాయిల షాక్‌
- ద్వితీయ త్రైమాసిక లాభాల్లో 35% పతనం
ముంబయి : ప్రభుత్వ రంగ బ్యాంకింగ్‌ దిగ్గజం స్టేట్‌ బ్యాంకు ఆఫ్‌ ఇండియా (ఎస్‌బీఐ) ఫలితాలకు మొండి బాకీలు గండి కొట్టాయి. ప్రస్తుత ఆర్థిక సంవత్సరం జులై నుంచి సెప్టెంబర్‌తో ముగిసిన ద్వితీయ త్రైమాసికంలో రాని బాకీలకు కేటాయింపులు పెరగడంతో రూ.2,538 కోట్ల నికర లాభాలతో సరిపెట్టుకుంది. 2015 ఇదే సెప్టెంబర్‌తో ముగిసిన త్రైమాసికంలో రూ.3,879 కోట్ల లాభాలు సాధించింది. క్రితం త్రైమాసికంలో వడ్డీపై నికర ఆదాయం (ఎన్‌ఐఐ) యథాతథంగా రూ.14,437 కోట్లకు చేరింది. గతేడాది ఇదే కాలంలో రూ.14,252 కోట్ల ఆదాయం నమోదు చేసుకుంది. క్రితం త్రైమాసికంలో వడ్డీయేతర ఆదాయం 36 శాతం పెరిగి రూ.8,424 కోట్లకు చేరింది. ఇదే సమయంలో మొండి బాకీలకు కేటాయింపులు రూ.7,669 కోట్లకు ఎగిశాయి. 2015-16 ఇదే త్రైమాసికంలో రూ.3,841 కోట్ల కేటాయింపులు చేసింది. తొలి త్రైమాసికంలో రూ,6,197 కోట్లు కేటాయించింది.
మొండి బాకీల దెబ్బ
2016 సెప్టెంబర్‌ ముగింపు నాటికి బ్యాంకు స్థూల నిరర్థక ఆస్తులు రూ.1,05,782 కోట్లు లేదా 7.14 శాతానికి ఎగిశాయి. గతేడాది ఇదే త్రైమాసికంలో బ్యాంకు మొండి బాకీలు 4.15 శాతంగా నమోదయ్యాయి. 2016 జూన్‌ నాటికి జీఎన్‌పీిఎ 1,01,541 కోట్లుగా చోటు చేసుకున్నాయి.
పెరిగిన నిర్వహణ లాభాలు..
2016-17 సెప్టెంబర్‌తో ముగిసిన త్రైమాసికంలో బ్యాంకు నిర్వహణ లాభాలు 9.34 శాతం పెరిగి రూ.11,224.32 కోట్లకు చేరాయి. గతేడాది ఇదే త్రైమాసికంలో రూ.10,265.89 కోట్లుగా నమోదయ్యాయి. క్రితం త్రైమాసికంలో బ్యాంకు మొత్తం వ్యయం రూ.39,518.67 కోట్లకు చేరింది. గతేడాది ఇదే త్రైమాసికంలో రూ.36,588.92 కోట్ల ఆదాయం నమోదయ్యింది. శుక్రవారం బీఎస్‌ఈలో ఎస్‌బీఐ షేర్‌ 3.09 శాతం లేదా రూ.8.70 పతనమై రూ.272.90 వద్ద ముగిసింది.
53 వేల కోట్ల డిపాజిట్లు
కేంద్ర ప్రభుత్వం పెద్ద నోట్లను రద్దు చేయడంతో ప్రజలు పాత నోట్లను మార్చుకునేందుకు బ్యాంకులకు క్యూ కడుతున్నారు. దీంతో ఎస్‌బీఐకి గురువారం నుంచి శుక్రవారం మధ్యాహ్నాం వరకు రూ.53,000 కోట్ల డిపాజిట్లు వచ్చాయని రెండో త్రైమాసిక ఫలితాల వెల్లడి సందర్భంగా ఆ బ్యాంక్‌ చైర్‌పర్సన్‌ అరుంధతీ భట్టాచార్య తెలియజేశారు. ఎస్‌బీఐ ఈ రెండు రోజుల్లో దాదాపు రూ.1,500 కోట్ల నగదు మార్పిడి చేసినట్టు ఆమె తెలిపారు. ఇక డిపాజిట్ల రూపంలో గురువారం ఒక్కరోజే 31వేలు రాగా, శుక్రవారం మధ్యాహ్నాం నాటికి 22,000 కోట్లు వచ్చినట్టు వెల్లడించారు. అదనపు కౌంటర్ల ఏర్పాటు చేసి సేవలు అందిస్తున్నామన్నారు. ఇక దేశవ్యాప్తంగా కలిగివున్న 29 వేల ఏటీఎం కేంద్రాల్లో నగదు అందుబాటులో ఉంచామన్నారు.
మీ స్నేహితులకు రికమెండ్ చెయ్యండి